|  |
| --- |
| VW Typ 166 Schwimmwagen |
| VW Typ 166 Schwimmwagen Porsche muziejuje Štutgarte |
| Bendra informacija |
| Gamintojas | Volkswagen AG |
| Gamybos metai | 1942 - 1944 |
| Chronologija |
| Kėbulas ir važiuoklė |
| Klasė | Lengvasis karinis plaukiantis visureigis |
| Kėbulo tipas (-ai) | Atviras, sudedamu stogu |
| Variklis ir transmisija |
| Variklis (-iai) | 4 cilindrų, opozicinis,  oru aušinamas,  1131 cm³, 25 AG,  esant 3000 aps/min |
| Transmisija (-os) | 4 pavarų mechaninė |
| Išmatavimai |
| Ratų bazė | 2000 mm |
| Ilgis | 3825 mm |
| Plotis | 1480 mm |
| Aukštis | 1615 mm |
| Svoris | 910 kg / pakrautas 1345 kg |
| Degalų bako talpa | 50 l. (2 x 25 l.) |
| Kita informacija |
| Susiję automobiliai | VW Typ 60 KdF-Wagen  VW Typ 82 Kübelwagen  VW Typ 87 Kommandeurswagen |

**Volkswagen Typ 166 Schwimmwagen** – Vokietijoje, Volfsburgo mieste, gamintas plaukiantis automobilis, varomas visais keturiais ratais. Sukurtas VW Vabalo, VW Typ 82 ir VW Typ 87 pagrindu, gamintas nuo 1942 metų rudens iki 1944 metų vasaros Vokietijos kariuomenei. Iš viso pagaminta apie 14 000 VW amfibijų.

Prototipas VW Typ 128
---------------------

Vyriausioji Vokietijos kariuomenės vadovybė remdamasi duomenimis įgytais Lenkijos okupacijos metu, 1940 metų viduryje užsakė plaukiantį automobilį skirtą motorizuotiems daliniams. „Porsche KG" konstravimo biuras VW Typ 60 KdF-Wagen (Vabalo), VW Typ 82 Kübelwagen ir VW Typ 87 Kommandeurswagen bazėje sukūrė plaukiantį prototipą Typ 128, išsiskiriančiu aptakiu hermetišku kėbulu, gale esančiu nuleidžiamu sraigtu ir modifikuotu 1131 cm³ darbinio tūrio, 25 arklio galių varikliu, vandenyje amfibija išvystydavo 10 km/val greitį. Kartu su kompanija „Drauz" iš Heilbrono pirmasis prototipas pagamintas 1940 m. rugsėjo 21 dieną ir išbandytas Max-Eyth-See ežere netoli Štutgarto. Bandymų metu prototipams pašalinti trūkumai.

VW Typ 166
----------

Modelis Typ 166 pradėtas kurti 1941 metų balandyje, iš esmės tai tas pats Typ 128, tačiau su kai kuriais pakeitimais. Ratų bazė sutrumpinta iki 200 cm (automobilių Typ 60, Typ 82 ir Typ 128 ratų bazė 240 cm), kėbulas sutrumpintas 37,5 centimetro, tai padidino kėbulo standumą, dėl ko išvengta kėbulo įtrūkimų, sumažėjo apsisukimo diametras. Maksimalus greitis siekė 80 km/val, vandenyje 10 km/val, svoris 910 kg, maksimaliai pakrauto svoris 1345 kg, kuro bakų talpa 2 po 25 l. maksimalus nuvažiuojamas atstumas 520 km, prošvaisa 26 cm. Plaukiant vandenyje vairuojama priekiniais ratais. 

Pirmasis bandomasis Typ 166 modelis baigtas 1941 metų rugpjūtyje, tuo pačiu užsakyta bandomoji 125 automobilių serija, kuriuos pagamino „Porsche KG" įmonė. 1942 metų gegužės 29 dieną Kariuomenės ginkluotės valdybai (vok. Heereswaffenamt) patvirtinus Typ 166 modelį serijinei gamybai, automobilis pradėtas gaminti 1942 metų rudenį. Pirmieji 125 amfibijos kėbulai, kaip ir visi karo laikų Typ 82 kėbulai formuoti ir gaminti Ambi-Budd gamykloje Berlyne. 1942-1944 metais Schwimmwagen'o kėbulai gaminti pačioje VW gamykloje. Typ 166 gamyba nutrūko 1944 metų rugpjūčio 5 dieną, kai sąjungininkų aviacija sunaikino didelę dalį gamyklos ir kėbulo gamybos įrangą. Vėliau iš išlikusių dalių surinkta dar keliolika Typ 166 automobilių. Automobilių Typ 82 Kübelwagen gamyba buvo tęsiama iki 1945 metų balandžio 10 dienos. 

1942 metais VW gamykloje pagaminta 511 Typ 166 amfibijų, 1943 metais 8258 ir 1944 metais 5507 vnt. viso nuo 1942 iki 1944 metų Volkswageno gamykloje pagaminti 14 276 VW Typ 166 automobiliai.

Istorija
--------

Pirmieji Typ 128 automobiliai armijos daliniams pristatyti 1940 metais. Vyriausios Waffen-SS vadovybės įsakymu Typ 128 modelio įpėdinis Typ 166 turėjo pakeisti motociklus su priekabomis BMW (BMW R75) ir Zündapp (KS 750), naudotus motociklininkų daliniuose ir Waffen-SS divizijose. Šis plaukiantis automobilis talpino 4 karius ir karinę amuniciją, be to, automobilis puikiai tiko bekelėms ir sunkiose sąlygose buvo pranašesnis už motociklus. Vėliau amfibijos atiteko ne tik Waffen-SS divizijoms, bet ir visai Vermachto kariuomenei visuose frontuose. Plaukiančio automobilio savybės naudotos rečiau, dažniausiai jis tarnavo kaip gero pravažumo visureigis, nes turėjo žemą pavarą, visus varančiuosius ratus, ratų blokavimą ir aukštą prošvaisą.

Iki šių dienų pasaulyje yra išlikę apie 190 VW Typ 166 automobilių, dauguma iš jų gerokai restauruoti, kai kurie tiesiog atkurti ir tik apie dešimčiai iš jų neprireikė rimtos restauracijos. Yra projektų, kurie kuriami nuo nulio, tai yra gaminamos tikslios kopijos. 

Kiek yra žinoma, per pastaruosius keletą dešimtmečių Lietuvoje tokio automobilio niekas neturėjo, vienas toks nesukomplektuotas Typ 166 automobilis kadaise stovėjo Rygos automobilių muziejuje.

Galerija
--------

  

* Apie 1942 m, Schwimmwagen H.Geringo Carinhall rezidencijojeApie 1942 m, Schwimmwagen H.Geringo Carinhall rezidencijoje
* 1944 kovas, Prancūzija, VW Typ 166 Schwimmwagen1944 kovas, Prancūzija, VW Typ 166 Schwimmwagen
* 1944 m. rugpjūtis, trofėjinis Schwimmwagen kariniame Cricqueville aerodrome Prancūzijoje1944 m. rugpjūtis, trofėjinis Schwimmwagen kariniame Cricqueville aerodrome Prancūzijoje
* VW Typ 166 Schwimmwagen vaizdas iš galoVW Typ 166 Schwimmwagen vaizdas iš galo
* VW Typ 166 Schwimmwagen sraigtasVW Typ 166 Schwimmwagen sraigtas
* VW Typ 166 Schwimmwagen variklisVW Typ 166 Schwimmwagen variklis
* VW Typ 166 Schwimmwagen salonasVW Typ 166 Schwimmwagen salonas
* 1944 m. VW Typ 166, Brazilija 2004 m.1944 m. VW Typ 166, Brazilija 2004 m.

  


|  |  |
| --- | --- |
|  | **Vikiteka: VW Typ 166 Schwimmwagen** – vaizdinė ir garsinė medžiaga  |

Nuorodos
--------

* VW Typ 166 gerbėjų puslapis - www.vw166.com

* Vokietijos VW Typ 166 gerbėjų puslapis - www.schwimmwagen.de Archyvuota kopija 2020-02-03 iš Wayback Machine projekto.

* Anglijos VW Typ 166 gerbėjų puslapis - www.schwimmwagen.co.uk
* Šveicarijos Typ 166 gerbėjų puslapis - www.schwimmwagen.ch

* VW Typ 166 techninis aprašymas anglų kalba - http://www.lonesentry.com